Wakinkuna rimatinllapami fariseo runakunapis yaĉharanllapa,
Jesusqashi Juanmantaqa achka runakunata shutichitin,
paywanna riyanllapa nir.
Piru chiqaptaqami mana Jesuschu shutichikuyaran.
Ashwanmi tukuy paypi kriyiqkunataqa yaĉhakuqninkuna shutichiyaranllapa.
Chaymantami Jesusqa yaĉharan fariseo runakunaqa imatami paypaq yarpuyan nir.
Chaymi Jesusqa Judeamanta lluqshir Galileamanna riran.
Piru Galileaman rinanpaqqami,
Samaria lugarllata pasayta ministiran.
Chaynu riyarqami,
Samariapa uk pwiblun Sicar shutiqman ĉharan.
Chay pwibluqa Jacobo,
wamran Josita irinsyanpaq nir pachata qusha kayaq chaypa yatalanpi karan.
Chay pachapi Jacobupa yaku upyanan quĉhapis karan.
Chay quĉhapa yatanlapimi,
Jesusqa kusata shaykushanrayku samaran,
alas dusi yupayna.
Chaykamanqa,
yaĉhakuqninkunaqa pwibluman risha karanllapa mikuyta rantimuq.
Chaypi Jesús payla katinmi,
Samariamanta uk warmi chay quĉhaman ĉharan yakukuq.
Chaymi Jesusqa niran:
—Mamitay,
yakituta upyachimay nir.
Israelmanta kaqkuna,
Samariamanta kaqkunawan mana piĉhunakuq kashanllaparaykumi,
warmiqa niran:
—¿Imanutaq qam Israelmanta runa karqa,
nuqa Samariamanta warmitaqa yakuta mañakumayankiqa?
nir.
Jesusqa niran:
—Qamqa manami yaĉhayankichu imanumi Tayta Dyus yanapakun chaynulla mayqanmi yakuta mañashuyan nirmapis.
Chaqa allita yaĉhar yakuta mañamatkimaqa tukuy tyimpu nasimuq yakutana upyachishuyman nir.
Chaynu Jesús nitinqa,
warmiqa niran:
—Taytituy,
yakuqami kusala ruri maypi.
¿Manami imaykipis kanchu yakuta lluqshichimunaykipaqqa?
¿Maymantana tukuy tyimpu nasimuq yakutaqa upyachimanki?
¿Qamqachu rukunchikllapa Jacobumantaqa mas runa nisha kanki?
Chaqa kay quĉhataqami unay rukunchikllapa Jacobo qumaranllapa,
pay chaynulla wamrankuna,
animalninkuna ima upyanan yakuta nir.
Jesusqa niran:
—Tukuy kay quĉhamanta yakuta upyaqkunaqami,
qashan yakunanqallapa.
Piru nuqa qutiy yakuta upyaqkuna-shuypaqa,
mananami maydiyapis yakunanqanachu.
Chaqa nuqa mayqantapis yakuta upyachiyani chayqami,
yaku nasimuq yupay tukuy tyimpupaqna kawsanqa.
Warmiqa niran:
—Taytituy,
chay yakituta upyachimay.
Chaynuqa manana qashan yakunar imaqa,
kay quĉhaman shamur yakukunaypaqnachu nir.
Chaymi Jesusqa niran:
—Rir,
runaykita qayamur,
shamuyllapa kayman nir.
Chaynu nitin,
warmiqa niran:
—Manami runayjunchu kani nir.
Jesusqa niran:
—Chiqaptami ninki mana runayjunchu kani nirqa.
Runaykimi,
sinku kaytaqa kasha,
piru kanan chay ukwan kanki chaypaqa shipashninla kanki,
mana chiqap kasarashan warminchu.
Chiqaptami nimashayki nir.
Chaynu nitinmi,
warmiqa niran:
—Taytituy,
willamatkilami yaĉhanina,
qamqa chiqapta Dyuspa uk rimaqnin kanki nir.
Chaqa Samariamanta unay rukuyllapakunapismi kay sirkapi Dyustaqa aduraqllapa.
Piru qamkuna Israelmanta kaqkunaqami ninkillapa:
Jerusalenlapimi Dyusta aduranapaqqa allin nir.
Chaymi Jesuspis niran:
—Kriyimay mamitay,
ĉhamunqanami tyimpuqa Tayta Dyusta maylapipis aduranaykillapapaqqa.
Chaynuqami Tayta Dyusta aduranaykillapapaqqa mana ministinkillapanachu kay sirkaman shamuyta,
chaynulla Jerusalenman riymatapis.
Chaqa qamkunaqami mana yaĉhayankillapachu mayqanta adurayankillapa nirmapis.
Piru nuqakuna-shuypaqami allita yaĉhanillapa mayqantami adurayanillapa nirmapis.
Chaqa tukuyta Washakuqqami Israel runakunallamanta shamusha.
Piru uk tyimpu ĉhamunanpaq karan chayqami ĉhamushana.
Chaymi kananqa chay chiqapta aduraqkunaqa Tayta Dyuspa Santu Ispiritun munashannullana chiqapta tukuy shunqunllapawan aduranqallapana.
Chaqa Tayta Dyusqami chaynu adurananllapata ministin.
Tayta Dyusqami wayra yupayla.
Chaynu karmi payqa Ispiritu.
Chayraykumi payta aduraqkunaqa Santu Ispiritu munashannullana tukuy shunqunllapawan chiqapta aduranqallapa.
Chaynu Jesús nitinmi,
chay warmiqa niran:
—Nuqaqami chiqapta yaĉhani,
Dyus Akrashan Cristo ninllapa chayqa,
shamuyan nir.
Pay shamurmi,
manyaq tukuyta intrachimashunllapa nir.
Chaynu nitinmi,
Jesusqa niran:
—Chay mayqanpaqĉhi rimayanki chayqami,
nuqa kani.
Payllawanmi parlayanki nir.
Chaynu chaypi warmiwan parlayatinllapami,
Jesuspa yaĉhakuqninkunaqa ĉharanllapa.
Ĉharqami kusalata dispantakaranllapa Jesús uk warmiwan parlayashanrayku.
Piru manami mayqanninlapis tapuyta puytiranchu imatami chay warmiqa ministiyan,
imatami parlayanllapa nirmapis.
Chaymantaqa chay warmiqa kantarunta chaylapi dijar,
kallpaylla riran pwibluman tukuy runakunata willaq.
Ĉharqa,
niran:
—Shamur rikayllapa uk runa tukuy imata nuqa rurashaykunata willamashanta.
¿Manachu payqa Dyuspa Akrashan Cristun kanqa?
nir.
Chaynu nitinmi,
tukuy runakuna chay kutilla riranllapa Jesús kayashanmanqa.
Chaykamanqami,
Jesustaqa yaĉhakuqninkunaqa kaynu nir rugayaranllapa:
—Yaĉhachikuq Taytituy,
imalataqa mikuy nir.
Piru payqa,
niran:
—Nuqapa mikunayqami kan.
Chaypaqqami mana yaĉhankillapachu nir.
Chaynu nitinmi yaĉhakuqninkunaqa ukninllapa,
ukninllapa kaynu nir tapunakuranllapa:
“¿Mayqantaq mikunanta apamusha katin waknuqa nimayanchikllapa?”
nir.
Chaynu nitinllapami,
Jesusqa niran:
—Taytay Dyus imata ruranaypaqĉhi nimasha chaymi,
mikunay yupayqa.
Chaymi rurar tukchishaqna nir.
“Tarpukurnaqami qamkunaqa ninkillapa:
‘Kwatru misisraqmi faltan kusichakunapaqqa’ nir.
Piru nuqaqami nishaykillapa:
Rikayllapa,
ĉhakraqami qarwashana sigakur kusichakunaykillapapaqqa.
Chaqa allita yaĉhashanchikllapanu uk kusichakuqqami partinta aypan.
Chaymi mayqanpis uk kusichakuq yupay runakunata willatin kriyirqa tukuy tyimpupaqna kawsanqa.
Chaymi chay tarpukuqwan,
kusichakuqqa pullana kusalata aligriyanqallapa.
Chaynuqami unay nishanllapakunaqa chiqap.
Chaqa kaynumi niqllapa:
‘Ukmi tarpukun,
chaymantami ukna kusichakun’ nir.
Nuqami qamkunataqa kusichaq yupay runakunata willar tantanaykillapalapaqna kaĉhashurayllapa.
Chaqa paykunataqami mana qamkunachu puntata Dyuspaq intrachishaykillapa karan.
Nataq kanan qamkuna paykunata Dyuspaq masta intrachirqami uk tarpukushanta kusichakuq yupayna kankillapa”.
“Tukuy nuqa rurashayta karanta willamasha” nir,
chay warmisita tukuyla Samaria pwiblupi parlakushanraykumi kusala achka runakuna kriyiranllapa Jesuspiqa.
Chaymanta chay Samariamanta runakuna Jesús kayashanman ĉharqa,
kusalata rugaran paykunawan kidananpaq.
Chaymi Jesusqa,
ishkay diyata paykunawanqa kidaran.
Chaymanta Jesús paylla yaĉhachikutin uyaparqami masna kriyir achkayaranllapa.
Chaymi chay warmisitataqa niranllapa:
—Kanan-shuypaqami mana qam willamashaykillaparaykulanachu kriyinillapa.
Ashwanmi nuqakunalla uyapar imana mas kriyinillapa.
Chaymi ashwan yaĉhanillapana,
payqami tukuypa chiqap Washakuqnin nir.